बागसा जिल्लानि तामुलपुराव कलिता हारिआ एस टि मोननांगौनि दाबियाव “कलिता हारि खौसे आफाद” आरो  गुबुन-गुबुन आफादनि मददाव दिनै फोसावनाय 12 घन्टा आसाम बन्द’ खालामनाया तामुलपुर महकुमायाव गोहोम गोग्लैदों। बन्द’ बानजायगिरिफोरा रङिया-तामुलपुर-भुटाननि राजा लामायाव टायार सावनानै कलिता हारिनो एस.टि. होनायनि दाबियाव स्ल’गान होनानै तामुलपुरनि राजा लामाखौ गोमसार होयो । बे बन्द’नि जाहोनाव माल रोगाग्रा गारिनिफ्राय जुरिनानै गासैबो रोखोमनि दखान बन्द’ थानायनि अनगायै सुबुंनि हान्था-मेला खालामनायाव जेंना जादों। बेजों लोगोसे तामुलपुर मटंगा सकआव गोबां रोखोमनि गारिफोरा थाबथानो गोनां जायो। तामुलपुर, मटंगा, कुमारिकाता, दरङाजुलि, नाग्रिजुलि, द्वारकुछि, सानजा तामुलपुर हालामआव बन्द’नि गोहोमखौ बांसिन नुनो मोननाय जादों । बे बन्द’नि समाव जाहाथे हिंसायारि जाथाय जानो हायैबादि पुलिस आरो फाइखिहान्जानि गोख्रों नोजोर लाखिनायबो नुनो मोनदों।